አሜሪካ የኮሪያዎቹን ውሳኔ የራሷ ውጤት አድርጋ ማሳየቷን እንድታቆም ሰሜን ኮሪያ አስጠነቀቀች
አሜሪካ የኮሪያዎቹን ውሳኔ የራሷ ውጤት አድርጋ በየመገናኛ ብዙሃኑ የምታሰራጨውን እንድታቆም ሰሜን ኮሪያ አስጠንቅቃለች፡፡ሰሜን ኮሪያ እና ደቡብ ኮሪያ ከዓመታት ኩርፊያ በኋላ ያደረጉትን ታሪካዊ ወዳጅነት መሠረት በማድረግ ሁለቱ አገራት የተለያዩ ስምምነቶችን መፈራረማቸው ይታወሳል፡፡ሰሜን ኮሪያ በመንግስታቱ ድርጅት እና በአሜሪካ መራሹ የሀያላኑ ጥምረት በኩል ማዕቀቦች እና ጫናዎችን ስታስተናግድበት የነበረው አቋሟን በስምምነቶቻቸው መሻሯ ዓለምአቀፍ ትኩረትን እንድትስብ አስችሏታል፡፡የሰሜን ኮሪያ የኒውክሌር ፕሮጀክት ደቡብ ኮሪያን እና አሜሪካን ጨምሮ በርካታ ጠላትና ወዳጆቿን የለየችበት እንደነበርም ነው የሚነገረው፡፡ታድያ ኪም ጆንግ ኡን ይህንን በሃገራቸው የህልውና ጉዳይ ተደርጎ ይወሰድ የነበረውን ፕሮጀክት አገሪቱ ሙሉ በሙሉ እንደምታቋርጥ መስማማታቸው ደግሞ አገሪቱ አሁንም ዓለም በትኩረት እንዲመለከታት ሆናለች፡፡ምንም እንኳን የኒውክሌሩ ጉዳይ የሚፈጽምበት ዝርዝር መመሪያዎች ባይጠቀሱም የአገሪቱ ውሳኔ ከበስተጀርባው ምን እንዳዘለ ለመገመት አዳጋች መሆኑ ነው እየተነገረ ነው ያለው፡፡በዚህ መሃል አሜሪካ ውሳኔው እርሷ በፈጠረችው ጫና የመጣ ውጤት ነው ማለቷ እና በየመገናኛ ብዙሃኑ የአሜሪካን ማዕቀብ እና ግፊት ሰሜን ኮሪያ ሀሳቧን እንድትቀይር አስገድዷታል መባሉ ሰሜን ኮሪያን አስቆጥቷል፡፡የመንግስታቱ ድርጅትም ሆነ የአሜሪካ ማዕቀብ በሰሜን ኮሪያ ላይ ምንም አይነት ተጽእኖ እንዳልፈጠረ እንዲሁም የአሁኑ የአገሪቱ ውሳኔ ለደቡብ ኮሪያ ወዳጅነት የተሰጠ ምላሽ መሆኑን ነው ኪም ጆንግ ኡን ለብሔራዊ የቴሌቪዥን ጣቢያቸው KCNA የተናገሩት ሲል ሮይተርስ ያስነበበው፡፡አሜሪካ እይታን ለመቀልበስ እና ትኩረት ለመሳብ ስትል የምታደርገውን ጥረት እንድታቆምም ሰሜን ኮሪያ አስጠንቅቃለች፡፡አሜሪካ በኮሪያዎቹ ግንኙነት ስጋት ስላደረባት በመካከላቸው ጥላቻን ለመፍጠር እና ለማቃረን አስባ የምታደርጋቸውን እንቅስቃሴዎች ሰሜን ኮሪያ በንቃት እንደምትከታተለው ነው የቴሌቪዥን ጣቢያው የዘገበው፡፡የሮይተርስ ዘገባ ፕሬዚደንት ትራምፕ በመጪው ሁለትና ሦስት ሳምንታት  ወደ ሰሜን ኮሪያ እንደሚያቀኑ እና ከኪም ጋር እንደሚወያዩ እቅድ መያዛቸውን ይጠቅሳል፡፡ይህ ደግሞ አገራቸው ከደቡብ ኮሪያ ጋር ያላትን ግንኙነት ጥያቄ ምልክት ውስጥ የሚከት ነው የሚሉም አሉ፡፡ነገር ግን እስካሁን ይህን የተመለከተ መረጃ ከሁለቱም አገራት በኩል አልተደመጠም፡፡ትራምፕ ያለፉት የአሜሪካ መሪዎች በሰሜን ኮሪያ ላይ የሰሩትን ስህተት አልደግመውም በሚል ለጉብኝት እቅድ መያዛቸውን ያወሳው የሮይተርስ ዘገባ፥ ፕሬዚደንቱ ኪም ጆንግ ኡንን የኒውክሌሩ ሰው በሚል እና በሌሎች የዘለፋ ቃላት መወረፋቸውንም አስታውሷል፡፡ትራምፕ ወደ ሰሜን ኮሪያ ከተጓዙ ከደቡብ ኮሪያ ጋር የነበራቸው ግንኙነት እና ወታደራዊ ጥምረታቸው ሊደፈርስ እንደሚችል የፖለቲካ ተንታኞች ይናራሉ፡፡በሰሜን ኮሪያ ላይ የጣሉትን ማዕቀብ ደቡብ ኮሪያ እንደምትደግፍ ለመግለጽ ትራምፕ የኖቤል የሰላም ተሸላሚ መሆን አለባቸው ያሉት የደቡብ ኮሪያው መሪ ሙን ጃኤ ኢንም አሁን ስለ ፕሬዚደንቱ ጉዞ ተጠይቀው ዝምታን መርጠዋል ነው የተባለው፡፡ከኋይት ሀውስ የወጣው መረጃ እንደሚያሳየው ከሆነ ባለፈው አርብ የትራምፕ የብሔራዊ ደህንነት አማካሪ ጆን ቦልተን ከደቡብ ኮሪያው አቻቸው ጋር የተወያዩ ሲሆን በሁለቱ አገራት መካከል የሁለትዮሽ ወታደራዊ እቅድ ላይ ምንም ለውጥ እንደማይመጣ ነው የተነጋገሩት ተብሏል፡፡አሜሪካ ከ28 ሺህ በላይ ወታደሮቿን በደቡብ ኮሪያ አስፍራለች ሲል የዘገበው ሮይተርስ ነው፡፡